
rīkojumam Nr. 104

Ministru kabinets izsludina konkursu uz
FINANŠU IZLŪKOŠANAS DIENESTA PRIEKŠNIEKA amatu

Prasības pretendentiem:
· atbilstība Noziedzīgi iegūtu līdzekļu legalizācijas un terorisma un proliferācijas finansēšanas novēršanas likuma 50.1 panta sestajā daļā noteiktajām prasībām;
· atbilstība likuma "Par valsts noslēpumu" 9. panta trešajā daļā noteiktajām prasībām;
· augstākā profesionālā vai akadēmiskā izglītība (izņemot pirmā līmeņa profesionālo izglītību) un jurista vai ekonomista kvalifikācija vai kvalifikācija finanšu vadībā;
· amatam atbilstoša darba pieredze un ne mazāk kā triju gadu darba pieredze vadošā amatā vai ne mazāk kā trīs gadus veikti atsevišķi ar vadīšanu saistīti pienākumi;
· izpratne par noziedzīgi iegūtu līdzekļu legalizācijas un terorisma finansēšanas novēršanas jomu;
· divu svešvalodu zināšanas vismaz B2 līmenī, viena no kurām ir angļu valoda, atbilstoši Eiropas kopīgajām nostādnēm valodu apguvei https://europass.cedefop.europa.eu/lv/resources/european-language-levels-cefr;
· labas stratēģiskās plānošanas, pārmaiņu vadīšanas, sadarbības, komunikācijas un prezentācijas prasmes;
· sistēmiska pieeja jautājumu risināšanā un spēja uztvert un analizēt sarežģītu un liela apjoma informāciju dažādās jomās;
· nevainojama reputācija.

Piedāvājam:
· jaunus izaicinājumus, vadot valstī vadošo iestādi noziedzīgi iegūtu līdzekļu legalizācijas un terorisma un proliferācijas finansēšanas novēršanas jomā;
· atbildīgu, sarežģītu un daudzveidīgu darbu, kam raksturīgs plašs mērogs, liels darba apjoms un patstāvīga lēmumu pieņemšana;
· [bookmark: _Hlk22543328]iespēju pārstāvēt Latviju starptautiskajā līmenī;
· mēnešalgu līdz 8480 euro (pirms nodokļu nomaksas), sociālās garantijas, veselības apdrošināšanu, kā arī motivējošu bonusu sistēmu atbilstoši sasniegtajiem darba rezultātiem.

Pretendentu atlase tiek veikta saskaņā ar Ministru kabineta 2019. gada 17. decembra noteikumiem Nr. 656 "Finanšu izlūkošanas dienesta priekšnieka amata pretendentu atlases noteikumi".

Atlases procesa trešajā kārtā tiks novērtētas vadības kompetences: pārmaiņu vadīšana, lēmumu pieņemšana, stratēģiskais redzējums, komandas vadīšana, rezultātu sasniegšana.

Lūdzam pretendentus līdz 2022. gada (datums tiks precizēts) iesniegt Valsts kancelejā šādus dokumentus:
1) pieteikuma vēstuli dalībai konkursā (ne vairāk par 3500 rakstu zīmēm datorrakstā), norādot motivāciju ieņemt vakanto amatu un savu redzējumu par Finanšu izlūkošanas dienesta darbības prioritātēm;
2) pretendenta dzīvesgaitas aprakstu (CV), kurā ietverta informācija, kas apliecina atbilstību atlases konkursa sludinājumā minētajām prasībām;
3) izglītību apliecinošu dokumentu kopijas;
4) valsts valodas prasmi apliecinoša dokumenta kopiju, ja latviešu valoda nav dzimtā valoda un persona iepriekš nav strādājusi Valsts valodas likuma 6. panta pirmajā daļā minētajās institūcijās;
5) vismaz divu svešvalodu prasmes pašnovērtējumu (ietverams CV);
6) apliecinājumu par atbilstību normatīvajos aktos noteiktajām prasībām, lai saņemtu otrās kategorijas speciālo atļauju pieejai valsts noslēpumam (ietverams pieteikuma vēstulē).

Pretendentiem, kuri tiks virzīti uz konkursa trešo kārtu, būs nepieciešams iesniegt pašrocīgi aizpildītu autobiogrāfiju un anketu saskaņā ar Ministru kabineta 2004. gada 6. janvāra noteikumu Nr. 21 "Valsts noslēpuma, Ziemeļatlantijas līguma organizācijas, Eiropas Savienības un ārvalstu institūciju klasificētās informācijas aizsardzības noteikumi" 2. pielikumu, lai saskaņā ar normatīvajos aktos noteiktajām prasībām izvērtētu pretendenta atbilstību otrās kategorijas speciālās atļaujas pieejai valsts noslēpumam saņemšanai. 

Dokumentus iesniedz elektroniski, nosūtot tos vienā sūtījumā uz e-pasta adresi konkurss@mk.gov.lv ar norādi "Pieteikums Finanšu izlūkošanas dienesta priekšnieka amata konkursam".

Pamatojoties uz Eiropas Parlamenta un Padomes Regulas (ES) 2016/679 par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46 EK (Vispārīgā datu aizsardzības regula), 13. pantu, Valsts kanceleja informē, ka:
1) pieteikuma dokumentos norādītie personas dati tiks apstrādāti, lai nodrošinātu atlases konkursa norisi;
2) minētās personas datu apstrādes pārzinis ir Valsts kanceleja (Brīvības bulvāris 36, Rīga, LV-1520).

Lai iepazītos ar informāciju par personas datu apstrādi Valsts kancelejā, aicinām apmeklēt Valsts kancelejas tīmekļvietnes saiti http://www.mk.gov.lv/lv/personu-datu-apstrade

Tālrunis uzziņām 67082904 (Andra Voiciša, Valsts kanceleja).

